bygningsråd
Store norske leksikon,Samfunn,Bolig og eiendom
Bygningsrådet var et tidligere kommunalt organ. Til bygningsrådets oppgaver hørte å avgjøre søknad om byggetillatelse, føre kontroll med byggearbeid, besiktige det ferdige arbeidet og å utstede ferdigattest.
I 1993 ble plan- og bygningsloven av 14. juni 1985 endret, slik at bygningsrådets oppgaver ble lagt til kommunen. I samtlige kommuner ble det opprettet et lovpålagt fast utvalg for plansaker som i stor grad tilsvarte det tidligere bygningsrådet. Navnet på det faste utvalget varierte fra kommune til kommune: «Teknisk styre», «Kommuneplanutvalget», «Råd for utvikling og teknisk drift» og så videre.Med plan- og bygningsloven fra 27. juni 2008 er plikten til å opprette faste utvalg for plansaker falt bort. Etter § 3-3 følger det at kommunen oppretter de utvalgene og treffer de tiltakene som kommunen finner nødvendig for gjennomføring av planleggingen. Kommunen kan derved organisere arbeidet slik den selv finner mest hensiktsmessig. I praksis innebærer dette at kommunen kan bestemme selv om den vil beholde det faste utvalget for plansaker, eller legge oppgavene til et annet kommunalt organ. Les mer i Store norske leksikon plan- og bygningsloven Eksterne lenker Plan- og bygningsloven § 3-3 (Lovdata)